KIRJALLINEN KYSYMYS P-2470/01 esittäjä(t): Luciano Caveri (ELDR) komissiolle. Raskasta liikennettä koskevat ympäristönsuojelutoimet Alpeilla.



Virallinen lehti nro 081 E , 04/04/2002 s. 0181 - 0182



KIRJALLINEN KYSYMYS P-2470/01 esittäjä(t): Luciano Caveri (ELDR) komissiolle (3. syyskuuta 2001) Aihe: Raskasta liikennettä koskevat ympäristönsuojelutoimet Alpeilla Vuoteen 2003 saakka Itävallan kautta kulkevien raskaiden ajoneuvojen, jotka kuuluvat Euroopan unionin jäsenvaltioissa toimiville yrityksille, liikennöintiä rajoitetaan ekopistejärjestelmällä, jossa ajoneuvoille myönnetään erilaisia määriä pisteitä niiden ympäristöystävällisyyden mukaan. Järjestelmän avulla pyritään vähentämään raskaiden ajoneuvojen aiheuttamia saasteita. TIR-liikenteelle asetetut rajoitukset ovat voimassa myös Sveitsissä, ja Euroopan unionin ja Sveitsin välisen sopimuksen mukaan kuorma-autojen painorajaa nostetaan aluksi 34 tonniin ja myöhemmin, vuodesta 2005 alkaen, 40 tonniin. Asteittaista vapauttamista odotettaessa Sveitsi myöntää Euroopan unionin maista tulevalle TIR-liikenteelle (40 tonniin asti) rajallisen määrän lupia erityisen ympäristöveron suorittamista vastaan. Kyseinen ympäristövero on otettu käyttöön Sveitsiin suunniteltujen uusien rautateiden rakentamista varten. Ranskan ja Italian välisillä teillä ei tähän mennessä ole otettu käyttöön samanlaisia rajoituksia kuin Itävallassa ja Sveitsissä, minkä huomaa nykyisin selvästi Fréjusin tunnelista, joka on ollut pahasti ruuhkautunut Mont Blancin tunnelin sulkemisesta lähtien. Tämän vuoden lopuksi suunniteltua Mont Blancin tunnelin uudelleenavaamista silmällä pitäen on keskusteltu siitä, pitäisikö TIR-liikenteen kulkeminen tunnelin kautta sallia tai pitäisikö TIR-liikenteen määrää ainakin rajoittaa. Komission jäsen Loyola de Palacio on jo vastannut kyseistä asiaa koskevaan Euroopan parlamentin aiempaan kysymykseen (P-0304/01(1)). Katsooko komissio, Alppeja koskevan yleissopimuksen liikenneasioita käsittelevän pöytäkirjan mukaisesti, että myös Mont Blancia ja Fréjusia varten pitäisi ottaa käyttöön erityistoimia, joilla pyrittäisiin samaan lopputulokseen kuin Itävallassa ja Sveitsissä tällä hetkellä voimassa olevilla rajoituksilla? (1) EYVL C 261 E, 18.9.2001, s. 83. Loyola de Palacion komission puolesta antama vastaus (1. lokakuuta 2001) Monta vuotta kestäneiden neuvottelujen jälkeen Alppien alueella sijaitsevat valtiot allekirjoittivat lokakuussa 2000 Alppien suojelua koskevan yleissopimuksen. Sopimuksen allekirjoittajien joukossa ovat myös ne EU:n jäsenvaltiot, joilla on alueita Alpeilla. Komissio teki alkuvuodesta 2001 neuvostolle ehdotuksen yleissopimuksen liikennettä koskevan pöytäkirjan allekirjoittamisesta Euroopan yhteisön puolesta(1). Kyseinen ehdotus on nyt neuvoston käsiteltävänä, ja menettely on tarkoitus saada päätökseen Belgian puheenjohtajuuskaudella. Sen jälkeen liikennettä koskeva pöytäkirja on vielä ratifioitava ennen kuin se voi tulla voimaan. Pöytäkirjan 11 artiklassa on tärkeä määräys, jossa kielletään uusien suurten teiden rakentaminen Alppien ylittävälle liikenteelle. Tämä määräys sopii yhteen yhteisen liikennepolitiikan ja Euroopan laajuisen liikenneverkon kanssa, joiden tavoitteena on muun muassa elvyttää rautatiekuljetuksia ja -infrastruktuuria sekä edistää siirtymistä tieliikenteestä rautatie-, sisävesi- ja meriliikenteeseen. Yhteistä liikennepolitiikkaa koskevassa valkoisessa kirjassa(2), jonka komissio hyväksyi 12. syyskuuta 2001, esitettiin ajatus siitä, että raskaan tieliikenteen maksuja voisi käyttää ympäristöystävällisten liikennemuotojen infrastruktuurin rakentamiseen. Tämän vuoksi ehdotetaankin, että liikennemuotojen välisen oikeudenmukaisen kilpailun turvaamiseksi ja sisämarkkinoiden vääristymisen välttämiseksi Euroopan yhteisön nykyiset säännöt, erityisesti verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä (eurovinjetti) 17. kesäkuuta 1999 annettu Euroopan parlamentin ja neuvoston direktiivi 1999/62/EY(3) olisi korvattava uudenlaisilla infrastruktuurin käytöstä perittäviä maksuja koskevilla järjestelyillä. Komissio tekee vuonna 2002 ehdotuksen tällaista infrastruktuurimaksujen uutta politiikkaa koskevaksi direktiiviksi. Jos parlamentti ja neuvosto hyväksyvät tämän ehdotuksen, uutta direktiiviä voidaan soveltaa koko yhteisössä, myös Alppien alueella, jolla Mont-Blanc- ja Frejus-tunnelit sijaitsevat. Euroopan laajuisen liikenneverkon yhteydessä komissio pitää erittäin tärkeänä eräiden Alpit ylittävien rautatiehankkeiden toteuttamista. Näitä ovat Lyonin ja Torinon välinen yhteys ja Brennerin hanke, jotka tarjoavat vaihtoehdon tieliikenteelle. (1) KOM(2001) 18 lopullinen. (2) KOM(2001) 370 lopullinen. (3) EYVL L 187, 20.7.1999.